
Generell del

Etter en lang flytur med bøker, kortspilling, forsøk på soving og gjettleker landet vi endelig på Aeroporto do Lisboa. Etter å ha plukket opp våre litt for mange kofferter og bager, ble vi tatt imot i ankomsthallen av det vi trodde var Stephen Thompson, Head of Junior School. Vi syntes han var litt for stille til å være rektor (de fleste rektorer jeg har møtt har nok på hjertet!), og han hadde heller ingen gode svar når det gjaldt når vi skulle møte på skolen og hva vi kunne forvente oss. Etter en halvtimes biltur ble vi så gjort oppmerksomme på at dette slett ikke var Stephen Thomson, men ”the school driver”, Manuel, som hadde hentet oss og brakt oss trygt til Estoril hvor vi skulle bo de neste fire ukene. Man kan si at vår ankomst til Portugal var preget av en god del forvirring. Men etter dette bedret alt seg betraktelig!
Vi hadde valgt å leie en leilighet i Estoril, en halv times kjøring fra Lisboa, cirka et kvarters kjøring fra St. Dominics. Her bodde vi alle fire, godt fordelt i både senger, sovesofa og ekstraseng. Leiligheten hadde vi leid av en nordmann som driver et utleiefirma i Portugal, og han og kona var mer enn behjelpelig både når det gjaldt fotballkamper, shoppingmuligheter og ikke minst diskoteker. Verre var det med hvordan vi på best og billigst måte kunne komme oss til og fra skolen, så det endte med at vi kjørte taxi fram og tilbake i fire uker. Faktisk mye billigere enn å reise med tog og buss, for ikke å snakke om tiden vi sparte!

Den første helga gikk med til å bli kjent i området rundt Estoril i tillegg til en ”obligatorisk” handlerunde i Lisboa. Vi fikk prøvd den lokale kinoen, gått langs strandpromenaden, besøkt Estorils naboby, Cascais, og prøvd ut et av europas største diskotek, Casino Estoril, som lå rett over gata fra leiligheten vår.

Mandag morgen var det så tid – og det var fire meget spente jenter som møtte opp utenfor den strengt bevoktede porten til St. Dominics. Her ble vi møtt av den egentlige Stephen Thompson, en mann som lignet og ikke minst oppførte seg mye mer som en rektor enn vårt forrige bekjentskap (av naturlige grunner). Vi fikk inngangspass og ble ønsket ”bom dia” av portvakta, senõr Ralph. Deretter fulgte et kort møte med Stephen hvor vi gikk igjennom skolens forventninger til studentene og til øvingslærerne, etterfulgt av en rundtur på St. Dominics. På forhånd hadde jeg sett bilder av skolen, og for meg virket det som en kjempestor skole. Den gang ei. Omvisningen på skolen tok cirka 10 minutter, og jeg så at grunnen til at jeg syntes skolen hadde virket veldig stor nok var alle idrettsbanene som omkranset den. Friidrettsbane, tennisbane og fotballbaner utgjorde mesteparten av skoleområdet sammen med en liten lekeplass for de mindre elevene. Etter omvisningen ble vi fulgt inn i våre respektive klasserom, for vårt første møte med klasse og øvingslærer. Dette vil si for noen. Min øvingslærer var fremdeles i Egypt, men forventet ankomst var etter lunsj. Det vil si at jeg fikk et par timer med elevene før læreren kom tilbake.
Elevene skulle egentlig ha hatt stillelesning i denne timen, men her er egentlig stikkordet. Klassen hadde aldri hatt en ”student teacher” før og syntes dette var umåtelig stas! Jeg ble overøst med spørsmål og håndtrykk, så mitt engelske vokabular ble allerede her satt på en hard prøve. Jeg svarte som best jeg kunne, og bekymringene mine for å møte en for meg helt ukjent (på flere måter) klasse var forsvunnet som dugg for solen (som det heter). Elevene var vennlige og imøtekommende, nysgjerrige og ikke det minste sjenert. Allerede her fikk jeg inntrykk av at dette var en klasse med et meget godt klassemiljø, noe som viste seg å stemme etter hvert som jeg ble bedre og bedre kjent med klassen.

Grunnen til det skjønte jeg da jeg møtte min øvingslærer. Han het Paul, var 32 år og fra Wales, og snakket av den grunn (selvfølgelig) perfekt engelsk. Dette var en utfordring for meg som på dette tidspunktet snakket norsk-engelsk. Prestasjonsangsten trådte inn, men kun for et øyeblikk, for Paul var en utrolig real og ”down to earth” type, som tok tingene som det kom uten å gjøre for mye ut av bagateller. En meget positiv start på praksisen!

Den første uka hadde min klasse ansvar for å dele noe med de andre på fredagens ”assembly” i gymsalen. Paul hadde skrevet et skuespill basert på Star Wars, noe som falt mer enn godt i smak både hos elevene og hos meg. Temaet for skuespillet passet perfekt til periodens ”unit of inquiry” (en temabasert måte å lære på, felles tema for flere fag, blant annet naturfag, språk og kunst og håndverk) som var ”space”. Ettersom mye av tiden denne uken gikk med til å øve på skuespillet, fikk jeg gode muligheter til å bli kjent med elevene, også i kreativt arbeid. Skuespillet var en stor suksess, og både klassen og jeg (dj’en i skuespillet) var stolte og fornøyde!
Ettersom ukene gikk, overtok jeg mer og mer av undervisningen. Paul og jeg ble enige om hvilke temaer som passet best for meg å undervise i, og jeg føler jeg hadde en naturlig progresjon i min undervisning. I midten av uke 3 ble Paul syk, og jeg fikk derfor tilbudet om å overta undervisninga i klassen, noe jeg selvfølgelig takket ja til. ”Det har gått bra før, det går nok bra igjen”, tenkte jeg – og det gjorde det, til og med på engelsk. Den første uka gikk langsomt, men etter dette fløy tiden avgårde og plutselig var det fredag i uke 4 og tid for avskjed. En avskjed som foregikk ikke helt uten tårer. 

Hoveddel

En ting skal sies. Vi ante ikke hva vi gikk til. I forkant av praksisoppholdet hadde to av oss slett ikke hatt kontakt med øvingslærer, en fikk flere mailer og den siste av oss hadde fått en mail. Jeg var helt blank. Ikke et ord hadde jeg hørt fra min øvingslærer, noe som gjorde at jeg var veldig spent på om grunnen var at han enten ikke var så interessert i å få en student i klassen, om han var en rotekopp, eller om han rett og slett hadde for mye å gjøre. Jeg fikk aldri stilt ham dette spørsmålet, men i ettertid tror jeg nok grunnen må ha vært det siste. Paul var vennlig, forståelsesfull for mine litt utrenede språkkunnskaper og mer enn behjelpelig med alle spørsmål både i forhold til min og hans undervisning og alle mulige andre spørsmål. Som alle andre lærere på St. Dominics hadde han et ”curriculum” å forholde seg til, men lærerne sto ganske fritt til å velge hva som skulle gjøres når. Jeg tror Paul er den læreren jeg har møtt som har planlagt minst, eller ihvertfall brukt minst tid på å planlegge. Han tok det dag for dag, fordi som han sa; han kunne jo ikke vite hvor langt elevene var kommet til neste dag. Dette synes jeg var en veldig god måte å angripe planleggingen på, og jeg følte at denne stilen også passet meg godt. På denne måten mener jeg elevenes læring blir satt i fokus. Treffer man elevene med et tema, kan man bygge mye god undervisning rundt dette. Hvordan vet man så om og når noe treffer? Det gjør man den dagen man innfører det. Da er det veldig synd hvis elevene ikke får mulighet til å arbeide videre med dette fordi man må gå videre med noe helt annet dagen etter. Jeg likte Pauls måte å undervise på og valgte det samme sporet for min undervisning på i 5P på St. Dominics.
Paul og kona, Suzie (som hadde parallellklassen) hadde reist rundt i verden og undervist på flere internasjonale skoler. Året før de kom til Portugal hadde de bodd et år i Brunei. Ingen av dem hadde tidligere vært øvingslærere, og dette førte til at student og lærer sammen måtte finne ut av en måte å få dette til å fungere på. Begge parter var like avhengige av hverandre. Da var det godt å være tredjeklassestudent med litt erfaring på baken når det gjelder øvingslærere. Man vet hva man trenger og ikke trenger, og her hadde jeg sjansen til å få akkurat den veiledningen jeg behøvde. Paul og jeg hadde ikke lange bolker med veiledning, men tok et timinutt her og der når sjansen bød seg. Dette fungerte fint, og jeg vet at jeg hadde anbefalt Paul som øvingslærer igjen neste år hvis Stephen hadde spurt. 
Stephen er derimot en annen historie. Fra dagen vi ankom St. Dominics og til vi dro derfra, så vi ham kun til ”assembly” på fredager eller på ”staff meetings” etter skolen. Egentlig kan det vel diskuteres hva på disse møtene som var interessante for oss studenter, men det er greit å ha deltatt på et ”internasjonalt” lærermøte også. Bortsett fra dette var han forduftet. Ved å lese tidligere rapporter har jeg sett at Stephen har observert studentene i deres undervisning, men det skjedde ikke da vi var der. Han stakk hodet innom for å si farvel og takk da vi dro, men dett var dett. Allikvel følte jeg ikke dette som noe problem, for jeg følte meg i gode hender hos Paul. Han følte nok kanskje at han ville ha hatt litt mer informasjon fra Stephen, når det gjaldt hva som var forventet fra hans side angående vurdering. 
St. Domincs er en katolsk skole, og det er en streng skole. Elever ble sendt i ”detention” og ble gjerne skjelt ut foran hele klassen. ”Detention” var de fleste av elevene vant til, og dette fikk de dersom de ikke hadde gjort lekser, eller glemt å skifte tøy fra PE (gym) til vanlige timer. ”Detention” var ikke verre enn at elevene måtte være inne i lunsjen til leksene var ferdiggjorte. Dette følte jeg at jeg kunne leve med å gi elevene. En annen ting som var spesielt med year 5 (hvor jeg og Ida var), var at de hadde et såkalt belønningssystem. Dette var noe Paul og Suzie hadde innført. Kort fortalt handlet det om at elever som gjorde gode gjerninger (hjalp læreren eller medelever på en eller annen måte) og elever som ga gode svar på faglige spørsmål eller utmerket seg på prøver fikk et klistremerke, et såkalt ”teampoint” som de skulle klistre på sitt ark på veggen. Begge femteklassene var delt i fire lag, og lagene (teamene) samlet ”teampoints” til sitt respektive lag. Hver mandag ble klistremerkene fra forrige uke telt sammen og vinnerne fikk diplomer for sin innsats. Dette var uvant for meg i starten. Hvem skulle jeg gi poeng til? Hvor bra skulle et spørsmål være for å fortjene et poeng? Det var vanskelig i starten, men jeg skjønte at dette var noe en måtte bruke magefølelsen til, og de siste to ukene var det ikke noe problem for meg å gi ”teampoints”. Elevene elsket klistremerkene, og det var en utrolig god motivasjonsfaktor for arbeid og læring. Effekten av ytre motivasjon var stor på denne skolen, og jeg diskuterer fremdeles med meg selv hvordan jeg stiller meg til dette. Min norske lærerutdannelse sier at elevene skal ha en indre motivasjon for å lære, men jeg ser situasjoner eller klassemiljø hvor ytre motivasjon virkelig virker. Jeg er uansett glad for at jeg fikk prøve dette, det er spennende å se at det finnes andre måter å løse det velkjente motivasjonsproblemet på.
Det å være alene i en klasse som studerende lærer, vil jeg si var utrolig lærerikt. I praksisgrupper på 4 eller 5 studenter, slipper man lett unna i noen tilfeller. Er man derimot alene blir man nødt til å arbeide – enten man vil eller ikke. For meg fungerte dette bra. Det hjalp meg både i min egen utvikling som lærer (spesielt da jeg fikk klassen alene i tre dager), men ikke minst hjelper det når det gjelder den kontakten en får med ungene. De får bare èn ny person å forholde seg til, og i klasse 5P på St. Dominics ble jeg kjent med 20 elever som ga masse av seg selv, og gjorde sitt beste for at jeg skulle følge meg velkommen. Jeg unner alle andre å få oppleve den gjestfriheten som var i ”min” klasse! Ikke rart avskjeden ble tårevåt.

Til slutt

Som dere sikkert har skjønt fra min beskrivelse av praksisoppholdet i Portugal – dette var en stor opplevelse! Det er en kjempeutfordring å pakke kofferten for fire uker, sette seg på flyet og møte opp på en skole hvor man knapt har hørt et ord fra verken rektor eller lærer. Sett i ettertid var oppholdet verd hver krone og hver skremmende tanke. Får jeg sjansen, gjør jeg det igjen! Er du nysgjerrig på hvordan et opphold på en internasjonal eller for den saks skyld, utenlandsk skole er, så prøv det! Det er virkelig noe å ta med seg videre.Som tidligere nevnt, sviktet kommunikasjonen en del i forkant av praksisen, men det problemet var glemt da vi kom i gang. En bagatell som jeg er sikker på både Stephen og lærerne er ivrige etter å rette på. 

Til slutt vil jeg avslutte i St. Dominics-ånd. Det var siste skoledag og hele ”junior school” var samlet til ”assembly”. Stephen Thompson tok mikrofonen og sa: ”This certificate is awarded to Miss Ulla for teaching 5P so well over the last 4 weeks. Goodbye, we will miss you! Love, 5P and Mr. Tyack”. Det kan da vel ikke bli bedre? (
Obrigada, Miss Ulla ( 
